《侍御宴僚属于番江楼以卧病不克与分韵得四字》
宋代·喻良能

使君自是廊庙器，五马一麾聊尔耳。
今年清净狱既空，去岁丰登米不贵。
郡中九贤政可十，京兆三王何足四。
乘闲领客宴江阁，对景题诗忘肉味。
坐间僚属总文采，笔下波澜更源委。
夏木阴阴啼鸟喧，烟波渺渺轻帆驶。
错落觥筹略达尊，从容笑语穷幽意。
嗟予薄命捩翻羹，卧病空斋吟拥鼻。
画戟凝香不同赋，白衣送酒犹沾醉。
追攀逸韵苦无才，想像清欢欲生翅。
兰亭被罚定非佳，金谷望尘吁可愧。
他年江左仰遗风，应有画图传盛事。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。